《与杨世卿徐顾二生至宝界山居》
明代·王问

遥水映微旭，湿云犹在山。
幽居隐深谷，空濛烟树间。
岁序忽复变，樵歌常自闲。
与子不忍去，踌躇暮方还。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。